**Salm 64**

(Yr ail gasgliad o Salmau 42—72)

**Gweddi ar i Dduw amddiffyn**

I'r arweinydd cerdd: Salm Dafydd.

1 Gwranda arna i, O Dduw, wrth i mi swnian. Amddiffyn fi rhag y gelynion sy'n ymosod.

2 Cuddia fi oddi wrth y mob o ddynion drwg; y gang sydd ddim ond am godi twrw.

3 Maen nhw'n hogi eu tafodau fel cleddyfau, ac yn anelu eu geiriau creulon fel saethau.

4 Maen nhw'n cuddio er mwyn saethu'r dieuog - ei saethu'n ddirybudd. Dŷn nhw'n ofni dim.

5 Maen nhw'n annog ei gilydd i wneud drwg, ac yn siarad am osod trapiau, gan feddwl, “Does neb yn ein gweld.” 6 Maen nhw'n cynllwynio gyda'i gilydd, “Y cynllun perffaith!” medden nhw. (Mae'r galon a'r meddwl dynol mor ddwfn!)

7 Ond bydd Duw yn eu taro nhw gyda'i saeth e; yn sydyn byddan nhw wedi syrthio. 8 Bydd eu geiriau yn arwain at eu cwymp, a bydd pawb fydd yn eu gweld yn ysgwyd eu pennau'n syn.

9 Bydd pawb yn sefyll yn syfrdan! Byddan nhw'n siarad am beth wnaeth Duw, ac yn dechrau deall sut mae e'n gweithredu.

10 Bydd y rhai sy'n byw'n gywir yn gorfoleddu yn yr ARGLWYDD; ac yn dod o hyd i le saff ynddo fe. Bydd pawb sy'n gwneud beth sy'n iawn yn dathlu.

*......................*

Yn adnod 1 mae Dafydd yn dweud ei fod yn swnian (*tebyg i gonan yn y de – dal ati i ofyn a gofyn*)! Os wyt ti wedi bod yn darllen y Salmau yn eu trefn yna fe fyddai di’n sylwi fod yna lawer iawn, iawn ohonyn nhw lle mae Dafydd yn gofyn i Dduw ei helpu yn erbyn ei elynion. Roedd bywyd Dafydd yn un hir ac yn llawn helbulon ac anturiaethau! Mae hanes bywyd Dafydd yn 1 a 2 Samuel [(Dechreua ddarllen yn 1 Samuel 16](http://www.beibl.net/beibl-chwilio?pennod=16&book=BNET%3A1Sa&viewid=BNET%3A1Sa.16&newwindow=BOOKREADER&math=)) ac o’i ddarllen fe fyddi di’n deall pam fod Dafydd yn teimlo ei fod yn swnian. Roedd o’n wynebu problemau newydd yn aml, ac roedd ganddo elynion di-ri.

Ond mae’n beth da i ddal ati i weddïo ac i alw ar Dduw,

*Peidiwch gadael i ddim byd eich poeni chi. Gweddïwch, a gofyn i Dduw am bopeth sydd arnoch ei angen, a byddwch yn ddiolchgar bob amser. (Philipiaid 4:6)*

Yn adnodau 2 i 5 rydyn ni’n cael disgrifiad o elynion Dafydd. Does dim byd yn newydd amdanyn nhw - mae Dafydd wedi eu disgrifio nhw yn yr un ffordd droeon o’r blaen. Roedden nhw’n ddrwg, yn codi twrw, roedd eu geiriau yn finiog a chreulon ac yn brifo/rhoi loes i Dafydd. Roedd ei elynion yn slei ac yn cuddio er mwyn gallu ymosod arno yn ddirybudd. Roedd ei elynion yn cynllwynio gyda’i gilydd i wneud drwg iddo ac yn *siarad am osod trapiau.* Roedden nhw’n credu bod neb yn eu gweld ond,

*Does dim byd drwy'r greadigaeth gyfan yn gallu cuddio oddi wrth Dduw. Mae e'n gweld popeth yn glir. A dyma'r Duw dyn ni i gyd yn atebol iddo. (Hebreaid 4: 13)*

Os edrychi di’n ôl ar rai o’r Salmau blaenorol fel Salmau 7, 9, 10 ac 17 fe weli di mai dilyn yr un patrwm mae’r bobl ‘ddrwg’ drwy’r amser. Mae’r un peth yn wir heddiw. Maen nhw’n dweud celwydd, yn cynllwynio yn slei, yn creu helynt ac ymddwyn yn dreisgar. Yr un oedd natur ddynol yn amser Dafydd ac ydy o heddiw. Gair y Beibl i ddisgrifio’r drwg yma ydy pechod.

Yr hyn sy’n bwysig i’w gofio, yn enwedig pan mae’r gelyn yn ymddangos yn gryf a llwyddiannus ydy mai Duw sydd wrth y llyw - Duw ydy’r bos yn y pendraw. Roedd Dafydd yn deall hyn ac yn adnodau 7 i 9 mae o’n hyderus iawn wrth ddisgrifio gwaith Duw yn taro’r gelyn o’r ffordd.

Mae’r *rhai sy’n byw’n gywir / pawb sy’n gwneud beth sy’n iawn (adn.10)* yn cyfeirio at y rhai sy’n agos at Dduw, y rhai sy’n trio ei gorau i blesio Duw ac i fyw yn ufudd iddo. Does neb yn gallu byw bywyd hollol gywir, dyna pam oedd rhaid i Iesu ddod i’r byd a marw ar y groes ac atgyfodi. Ond mae’r rhai sy’n trystio Duw yn gallu agosáu ato’n hyderus a theimlo’n saff.

Diolch i Dafydd am sgwennu’r Salmau!